800-dən çox İranlı ictimai xadim azərbaycanlı siyasi məhbusların azadlığını tələb edir
Türk, fars, ərəb və digər etniklərdən olan ictimai xadimlər İran Azərbaycanından siyasi məhbusları himayə üçün açıq məktubla çıxış edib
Müraciətdə deyilir ki, bu ilin yazından başlayaraq İran-Azərbaycanının mədəni və kültür azadlıqları uğrunda mübarizə aparan onlarla fəal Təbriz, Tehran, Kərəc, Urmiyə, Ərdəbil, Miyandab, Maku, Kəleybər, Meşkinşəhər, Xoy, Sofyan və digər şəhərlərdə tutularaq həbsə atılıb. İranın 808 nəfər türk, fars, ərəb, kürd, bəluc və digər etniklərdən olan ictimai xadimi İran Azərbaycanından olan siyasi məhbusların azadlığını tələb edən açıq məktubla çıxış edib. Bu müraciəti HARANA, Savalan səsi, Rahi Karigər kimi xəbər saytları, Azərbaycan Demokrasi Ocağı və başqa türk və fars saytları yayıblar. Sənədə imza atanların əksəriyyəti hüquq müdafiəçiləri və ya tanınmış siyasi fəallardır. Açıq məktubu imzalayanlar arasında tanınmış azərbaycanlı yazıçı doktor Rza Bərahini, universitet müəllimi doktor Əlirza Əsgərzadə, Kanadada qəzet redaktoru Həsən Zerehi, tanınmış jurnalist Nuşabə xanım Əmiri, mühacirətdə yaşayan Fəriyba xanım Davudi Mühacir, Məhbubə xanım Abbasquluzadə və Əxtər xanım Qasımı kimi jurnalistlər və ədliyyə vəkili Asya xanım Əmini də var. Müraciəti imzalayanlar siyasi məhbusların azadlıqlarını tələb etməklə yanaşı, İranda azərbaycanlıların dil, mədəni, siyasi, iqtisadi və ictimai tələblərini himayə etdiklərini də bildirib. “Demokratiya uğrunda mübarizə məmləkətin müxtəlif etniklərinin əsas haqlarının himayəsindən kənarda ola bilməz. Biz, İranın mərkəzi hökumətlərinin ayrıseçkilik siyasətini qəti şəkildə məhkum edirik”, - deyə müraciətdə qeyd edilir. Müraciəti imzalayanlar İranın dini rejiminə qarşı mübarizə edən siyasi qurumlara işarə edərək yazır ki, "diktatorluq ilə mübarizədə, türklər, kürdlər, ərəblər, türkmənlər, bəluclar və digər etniklərin haqlarını görməməklə müvəffəqiyyətli sonluğa çatmaq olmaz”. Sənədi imzalayanlar işgəncənin bütün formalarını, mənəvi və psixoloji təzyiqləri, təhqirləri, məhbusların haqlarının pozulmasını məhkum edir. Onlar müstəqil media və insan haqları təşkilatlarından xahiş edirlər ki, məhbuslarla bağlı xəbərlərin ictimai diqqətə çatdırılmasına çalışsınlar. “Azərbaycanlı siyasi məhbusların hüquqlarını müdafiə kampaniyasının iştirakçıları məhbusların qeyd - şərtsiz azadlığa buraxılmasını tələb edir”- deyə imza kampaniyasında iştirak edən ictimai xadimlər bildirir. Müraciətdə deyilir ki, bu ilin yazından başlayaraq İran-Azərbaycanının mədəni və kültür azadlıqları uğrunda mübarizə aparan onlarla fəal Təbriz, Tehran, Kərəc, Urmiyə, Ərdəbil, Miyandab, Maku, Kəleybər, Meşkinşəhər, Xoy, Sofyan və digər şəhərlərdə tutularaq həbsə atılıb. Tutulanlardan bir hissəsi zəmanətlə azad olunsalar da, qadın haqları fəalları Həmidə Fərəczadə və Zəhra Fərəczadə, mədəni və milli fəallar Əkbər Azad, Həsən Rəhimi Bəyat, Hüseyn Nəsiri, doktor Əlirza Abdullahi, doktor Lətif Həsəni, mühəndis Mahmud Fəzli, mühəndis Şəhram Radmehr, Ayət Mehrəlibəyli, Behbud Quluzadə, Aydın Xaceyi, Bəhmən Nəsirzadə, Heydər Kərimi, Nəim Əhmədi, Yunis Süleymani, Şükrullah Qəhrəmanifard üç ay bir adamlıq kamerada saxlanılıb. Bundan əlavə, Səid Mətinpur, Əli Abbasi, Vədud Səadəti, Rəhim Qulami və Behruz Əlizadə kimi fəallar ötən ildən həbsdədir. Son günlərdə isə Haniyə xanım Farşi Şotorban tutulub. İctimai xadimlər iddia edir ki, həbslər məhkəmə hökmü əsasında həyata keçirilməyib. “Həbs edilənlər bir nəfərlik kameralarda saxlanıb və onlara çox vaxt vəkil tutmağa imkan verilməyib. Həbsdəkilərin bəziləri ağır işgəncələr altındadır, onlara ailələri ilə görüşə və ya telefon əlaqəsi saxlamağa imkan verilmir”, - deyə açıq məktubda qeyd edilir.